कार्यक्रम में केन्द्रीय शहरी विकास, आवास एवं गरीबी उन्मूलन मंत्री राव इंद्रजीत सिंह ने कहा कि आज के वक्त में ऐसे आरोग्य संस्थानों की सख्त जरूरत है। गौशाला का संचालन बहुत कठिन काम है। मैं खुद भी श्री दयानन्द गौशाला रेवाड़ी में चला रहा हूं। देश की इस पहली गौशाला का शुभारम्भ स्वामी दयानन्द ने किया था। उन्होंने इस संस्थान के विकास के लिए अपने कोष से 11 लाख रुपए वित्तीय मदद देने की घोषणा की। इस मौके पर एसपी गुप्ता ने कहा कि गांव बिस्सर अकबरपुर में कक्षा आठ के बाद बालिकाओं के लिए शिक्षा का कोई संस्थान नहीं। मुख्यमंत्री यहां कक्षा दस जमा दो के स्कूल की स्थापना की मंजूरी दें। उन्होंने तावडू को गुडगांव जिले में मिलाने की मांग को खारिज करते हुए मुख्यमंत्री से तावडू में उपमंडल की सभी सुविधाएं जल्द उपलब्ध कराए जाने की मांग उठाई। सांसद राव इंद्रजीत सिंह ने भी उनकी इस मांग का समर्थन किया। मुख्यमंत्री ने उनकी बालिका स्कूल की मांग को लेकर कहा कि प्रदेश के लिए इस विषय पर एक रोड मैप बनवाया जा रहा है, जिसके तहत पूरे प्रदेश में बालिका तालीम को बढ़ावा देने के लिए एक विशेष योजना लागू की जाएगी। उन्होंने बताया कि इस आरोग्य संस्थान के निर्माण पर दस करोड़ रुपए लागत आएगी, जिसके तहत प्रथम चरण पर छह करोड़ रुपए खर्च होंगे।